KIRJALLINEN KYSYMYS E-1942/99 esittäjä(t): Isidoro Sánchez García (ELDR) komissiolle. Syrjäisten alueiden erityistoimenpiteiden kehittäminen valtion tukien alalla.



Virallinen lehti nro 203 E , 18/07/2000 s. 0093 - 0094



KIRJALLINEN KYSYMYS E-1942/99 esittäjä(t): Isidoro Sánchez García (ELDR) komissiolle (4. marraskuuta 1999) Aihe: Syrjäisten alueiden erityistoimenpiteiden kehittäminen valtion tukien alalla EY:n perustamissopimuksen 299 artiklan 2 kohta velvoittaa komission ehdottamaan syrjäisiä alueita koskevia erityistoimenpiteitä muun muassa valtion tukien alalla siten, että sopimuksen soveltamisessa otetaan huomioon näiden alueiden erityiset vaikeudet, kuten syrjäinen sijainti, saaristoluonne, pieni koko, vaikea pinnanmuodostus ja ilmasto sekä taloudellinen riippuvuus harvoista tuotteista. On selvää, että näiden tekijät yksinään ja yhdessä eivät rajoitu ainoastaan liikenneongelmaan ja että samalla haittojen korvaamisessa ei voida jättää huomiotta toimintatukia, koska ne liittyvät kiinteästi juokseviin kustannuksiin, joita yrityksille aiheutuu niiden asettautumisesta näille alueille. Nykyisessä tukia koskevassa asetuksessa ei tarkastella tätä tilannetta, koska Amsterdamin sopimuksen 299 artiklan 2 kohta ei ollut voimassa sen hyväksymishetkellä. Aikooko komissio kehittää toimikautensa aikana näitä seikkoja ja sisällyttää ne ehdotukseensa? Mario Montin komission puolesta antama vastaus (29. marraskuuta 1999) Komissio on aina osoittanut ottavansa huomioon syrjäisimpien alueiden erityisongelmat. Aluetukia koskevissa valtiontukisäännöissä määrätään näiden alueiden erityiskohtelusta seuraavasti: - Poikkeukselliset intensiteetin enimmäismäärät: syrjäisimmille alueille voidaan myöntää 15 prosenttiyksikön korotus tuki-intensiteettiin muita perustamissopimuksen 87 artiklan (ent. 92 artikla) 3 kohdan a alakohdan mukaisiin poikkeuksiin oikeutettuja alueita koskevien tuen enimmäismäärien lisäksi. Tällöin suurten yritysten saama valtiontuki voi vastata 65 prosentin nettoavustusekvivalenttia investoinnista, kun se muualla voi vastata 50 prosenttia, ja pk-yrityksille myönnettävän tuen intensiteetti voi olla jopa 75 prosenttia. - Näillä alueilla voidaan myöntää toimintatukia, joilla korvataan osa kuljetuksista aiheutuvista lisäkustannuksista ilman aikarajoitusta ja tuen alenemista, jos alue on oikeutettu perustamissopimuksen 87 artiklan 3 kohdan c alakohdan mukaiseen poikkeukseen. Perustamissopimuksen 299 artiklan (ent. 227 artikla) 2 kohdassa määrätään, että edellytykset, joilla perustamissopimuksen määräyksiä näihin alueisiin sovelletaan, vahvistetaan neuvostossa määräenemmistöllä komission ehdotuksesta ja parlamentin kuulemisen jälkeen. Kölnin Eurooppa-neuvosto kehotti komissiota esittämään neuvostolle ennen vuoden 1999 loppua kertomuksen toimenpiteistä, joilla tämä 299 artiklan 2 kohta pannaan täytäntöön. Komission puheenjohtaja on vuoropuhelun luomiseksi järjestänyt kumppanuuskokouksen, joka pidettiin 23. marraskuuta ja johon osallistuivat Espanjan, Ranskan ja Portugalin viranomaiset, seitsemän syrjäisimmän alueen edustajat sekä näiltä alueilta lähtöisin olevat Euroopan parlamentin jäsenet. Komissio tutkii parhaillaan sille tehtyjä ehdotuksia. Kokouksessa komission puheenjohtaja ilmoitti, että komissio keskustelee joulukuussa 1999 Kölnin Eurooppa-neuvoston pyytämästä kertomuksesta.